VYKONÁVACIE NARIADENIE KOMISIE (EÚ) 2020/643

z 12. mája 2020

o neschválení koreňa Saponaria officinalis L. ako základnej látky v súlade s nariadením Európskeho parlamentu a Rady (ES) č. 1107/2009 o uvádzaní prípravkov na ochranu rastlín na trh

(Text s významom pre EHP)

EURÓPSKA KOMISIA,

so zreteľom na Zmluvu o fungovaní Európskej únie,

so zreteľom na nariadenie Európskeho parlamentu a Rady (ES) č. 1107/2009 z 21. októbra 2009 o uvádzaní prípravkov na ochranu rastlín na trh a o zrušení smerníc Rady 79/117/EHS a 91/414/EHS (1), a najmä na jeho článok 13 ods. 2 v spojení s článkom 23 ods. 5,

keďže:

(1) Komisii bola 9. októbra 2015 doručená žiadosť Výskumného ústavu rastlinnej výroby v Českej republike o schválenie koreňa Saponaria officinalis L. ako základnej látky. K uvedenej žiadosti boli priložené informácie vyžadované v článku 23 ods. 3 druhom pododseku nariadenia (ES) č. 1107/2009.

(2) Komisia požiadala Európsky úrad pre bezpečnosť potravín (ďalej len „úrad“) o vedeckú pomoc. Úrad 19. júna 2017 predložil Komisii technickú správu týkajúcu sa koreňa Saponaria officinalis L. (2) Komisia 6. decembra 2017 predložila Stálemu výboru pre rastliny, zvieratá, potraviny a krmivá revíznu správu (3) a návrh nariadenia o neschválení koreňa Saponaria officinalis L.

(3) Z dokumentácie poskytnutej žiadateľom vyplýva, že koreň Saponaria officinalis L. spĺňa kritériá pre potraviny podľa vymedzenia v článku 2 nariadenia Európskeho parlamentu a Rady (ES) č. 178/2002 (4), keďže sa tradične používa ako emulzifikátor.

(4) Technická správa úradu však upozorňuje na určité riziká v súvislosti s prítomnosťou problémových látok (napríklad triterpénové saponíny, saporín) v extraktoch z koreňa Saponaria officinalis L., ak sa používajú na účely ochrany rastlín. Neboli k dispozícii dostatočné informácie na stanovenie bezpečného množstva príjmu pre spotrebiteľov a nebolo možné dokončiť hodnotenie rizika pre spotrebiteľov, pokiaľ ide o použitie koreňa Saponaria officinalis L. na uhorkách, rajčiakoch a chmeli. Okrem toho neboli k dispozícii dostatočné informácie, na základe ktorých by bolo možné dospieť k záveru, pokiaľ ide o riziko pre necieľové organizmy.

(5) Nebolo k dispozícii žiadne relevantné hodnotenie vykonané v súlade s inými právnymi predpismi Únie, ako sa uvádza v článku 23 ods. 2 nariadenia (ES) č. 1107/2009.

(6) Komisia vyzvala žiadateľa, aby predložil svoje pripomienky k technickej správe úradu a k návrhu revíznej správy. Žiadateľ predložil svoje pripomienky, ktoré boli dôkladne preskúmané.

(7) Ako sa uvádza v revíznej správe Komisie, nebolo teda preukázané splnenie požiadaviek stanovených v článku 23 nariadenia (ES) č. 1107/2009. Preto nie je vhodné schváliť koreň Saponaria officinalis L. ako základnú látku.

(8) Toto nariadenie nemá vplyv na predloženie ďalšej žiadosti o schválenie koreňa Saponaria officinalis L. ako základnej látky v súlade s článkom 23 ods. 3 nariadenia (ES) č. 1107/2009.

(9) Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,

PRIJALA TOTO NARIADENIE:

Článok 1 Koreň Saponaria officinalis L. sa neschvaľuje ako základná látka.

Článok 2 Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

Toto nariadenie je záväzné v celom rozsahu a priamo uplatniteľné vo všetkých členských štátoch. V Bruseli 12. mája 2020 Za Komisiu predsedníčka Ursula VON DER LEYEN

(1) Ú. v. EÚ L 309, 24.11.2009, s. 1.

(2) EFSA (Európsky úrad pre bezpečnosť potravín), 2017. Technical report on the outcome of the consultation with Member States and EFSA on the basic substance application for Saponaria officinalis L. roots for use in plant protection as acaricide and elicitor. (Technická správa o výsledku konzultácií s členskými štátmi a úradom EFSA, pokiaľ ide o žiadosť týkajúcu sa základnej látky koreň Saponaria officinalis L. na použitie pri ochrane rastlín ako akaricídu a spúšťača). Podporná publikácia EFSA 2017:EN-1263. 44 s.

(3) http://ec.europa.eu/food/plant/pesticides/eu-pesticides-database/public/?event=activesubstance.selection&language=EN.

(4) Nariadenie Európskeho parlamentu a Rady (ES) č. 178/2002 z 28. januára 2002, ktorým sa ustanovujú všeobecné zásady a požiadavky potravinového práva, zriaďuje Európsky úrad pre bezpečnosť potravín a stanovujú postupy v záležitostiach bezpečnosti potravín (Ú. v. ES L 31, 1.2.2002, s. 1).